REGOLAMENT TAL-KUMMISSJONI (UE) 2022/1393

tal-11 ta’ Awwissu 2022

li jemenda r-Regolament (KE) Nru 1881/2006 fir-rigward tal-livelli massimi ta’ delta-9-tetraidrokannabinol (Δ9-THC) fiż-żrieragħ tal-qanneb u fil-prodotti derivati minnhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KEE) Nru 315/93 tat-8 ta’ Frar 1993 li jistabbilixxi proċeduri tal-Komunità għall-kontaminanti fl-ikel (1), u b’mod partikolari l-Artikolu 2(3) tiegħu,

Billi:

(1) Ir-Regolament tal-Kummissjoni (KE) Nru 1881/2006 (2) jiffissa l-livelli massimi ta’ ċerti kontaminanti fl-oġġetti tal-ikel.

(2) Fl-2015, il-Panel dwar il-Kontaminanti fil-Katina tal-Ikel tal-Awtorità Ewropea dwar is-Sigurtà fl-Ikel (“l-Awtorità”) adotta opinjoni xjentifika dwar ir-riskji għas-saħħa tal-bniedem relatati mal-preżenza tat-tetraidrokannabinol (THC) fil-ħalib u f’ikel ieħor ta’ oriġini mill-annimali (3). THC, aktar preċiż Δ9-THC, huwa l-kostitwent l-aktar rilvanti tal-pjanta tal-qanneb Cannabis sativa. L-Awtorità tistabbilixxi doża akuta ta’ referenza (ARfD) ta’ 1 μg Δ9-THC/kg f’piż tal-ġisem (bw).

(3) Sabiex tinkiseb aktar data dwar il-preżenza ta’ Δ9-THC u prekursuri oħra rilevanti mhux psikoattivi fl-ikel derivat mill-qanneb u fl-ikel li fih il-qanneb jew ingredjenti derivati mill-qanneb, ġiet adottata r-Rakkomandazzjoni tal-Kummissjoni (UE) 2016/2115 (4).

(4) Fis-7 ta’ Jannar 2020, l-Awtorità ppubblikat rapport xjentifiku li jassessja l-esponiment akut uman għal Δ9-THC (5), b’konsiderazzjoni tad-data tal-okkorenza ġġenerata permezz tar-Rakkomandazzjoni (UE) 2016/2115. L-ARfD ta 1 μg/kg bw inqabeż f’ċerti stimi ta’ esponiment akut. Minkejja li l-istimi ta’ esponiment mistennija jistimaw iżżejjed l-esponiment akut għal Δ9-THC fl-Unjoni, l-esponiment attwali għal to Δ9-THC huwa ta’ tħassib potenzjali għas-saħħa.

(5) Il-livelli massimi jeħtieġ għalhekk jiġu ffissati fiż-żrieragħ tal-qanneb u fi prodotti derivati miż-żerriegħa tal-qanneb ħalli jiġi żgurat livell għoli ta’ protezzjoni tas-saħħa umana. Billi l-aċidu delta-9-tetraidrokannabinoliku (Δ9-THCA) jista’ jiġi konvertit f’Δ9-THC permezz tal-ipproċessar, il-livelli massimi jeħtieġ li jiġu ffissati għas-somma ta’ Δ9-THC u Δ9-THCA, espressi f’ekwivalenti ta’ Δ9-THC.

(6) Għaldaqstant, jenħtieġ li r-Regolament (KE) Nru 1881/2006 jiġi emendat skont dan.

(7) Sabiex l-operaturi ekonomiċi jkunu jistgħu jippreparaw għar-regoli l-ġodda introdotti b’dan ir-Regolament, jixraq li jingħata żmien raġonevoli sakemm jibdew japplikaw il-livelli massimi. Jixraq ukoll li jiġi previst perjodu tranżizzjonali għall-oġġetti tal-ikel imqiegħda fis-suq legalment qabel id-data tal-applikazzjoni ta’ dan ir-Regolament.

(8) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Anness tar-Regolament (KE) Nru 1881/2006 huwa emendat f’konformità mal-Anness ta’ dan ir-Regolament.

Artikolu 2 L-oġġetti tal-ikel elenkati fl-Anness imqiegħda legalment fis-suq qabel l-1 ta’ Jannar 2023, jistgħu jibqgħu fis-suq sad-data tad-durabbiltà minima jew sad-data tal-iskadenza tagħhom.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta’ Jannar 2023.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-11 ta’ Awwissu 2022. Għall-Kummissjoni Il-President Ursula VON DER LEYEN

(1) ĠU L 37, 13.2.1993, p. 1.

(2) Ir-Regolament tal-Kummissjoni (KE) Nru 1881/2006 tad-19 ta’ Diċembru 2006 li jiffissa l-livelli massimi ta’ ċerti kontaminanti fl-oġġetti tal-ikel (ĠU L 364, 20.12.2006, p. 5).

(3) European Food Safety Authority (EFSA) Journal 2015;13(6):4141

(4) Ir-Rakkomandazzjoni tal-Kummissjoni (UE) 2016/2115 tal-1 ta’ Diċembru 2016 dwar il-monitoraġġ tal-preżenza ta’ Δ9-tetraidrokannabinol, tal-prekursuri tiegħu u ta’ kannabinojdi oħra fl-ikel (ĠU L 327, 2.12.2016, p. 103).

(5) EFSA (European Food Safety Authority), Arcella D, Cascio C and Mackay K, 2020. Acute human exposure assessment to tetrahydrocannabinol (Δ9-THC). EFSA Journal 2020;18(1):5953, 41 pp. https://doi.org/10.2903/j.efsa.2020.5953.